정조 12년
戊申五月二十五日寅時上御誠正閣大臣備局堂上引見入侍時領議政金致仁左議政李性源右議政蔡濟恭行漢城判尹鄭昌聖戶曹判書徐有隣兵曹判書鄭好仁禮曹判書李𡊠行副司直李柱國李秉模徐有大洪秀輔李在學江華留守尹承烈開城留守洪秉纘行副司直金持默左承旨李亨元假注書李貞運事變假注書李錫心記事官李相璜金祖淳以次進伏訖致仁曰好雨知時炎候乍歇此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣上曰次對爲之也致仁曰此守禦使金鍾秀狀啓也以爲廣州軍餉大米三千石太一千五百石前月已爲狀聞加分而其後該府尹李泰永又爲報請加分當此軍餉漸縮之時再次加劃旣甚重難防題以送矣留庫大米八百九十三石零不待本廳狀聞加劃而擅自發倉先分後報事體寒心且關後弊廣州府尹李泰永罪狀請令廟堂稟處矣觀此狀辭事當重勘而當初量宜傳敎旣異於限數畢竟加分石數又減於初報則參以目下民情容有可恕之端有聲績守令之此時遞易亦甚可悶廣州府尹李泰永今姑從重推考何如上曰依爲之出擧條致仁曰此咸鏡監司李崇祜狀啓也枚擧富寧府使李夏保牒呈以爲本府還穀都數六萬三千四百四十七石內盡分名色殆爲十之八九而還戶則不過二千一百七十八戶大中戶所受爲四五十石小殘戶亦不下二三十石實有民邑難支之慮依辛丑茂山例就盡分條各穀二萬石換作半分衙門穀而折半分留其代盡分名色則移錄於穀簿最少邑盡數還分事請令廟堂稟旨分付矣富寧府民少穀多爲弊滋甚不可無卽速變通之道各穀二萬石換作半分衙門穀盡分名色移錄於穀少邑云者旣有已例不必靳持依狀請許施事分付何如上曰依爲之出擧條致仁曰前備堂未還差者多矣行副司直鄭昌順李文源尹蓍東吏曹判書宋載經備局堂上還差句管堂上嶺南鄭昌順關西李文源京畿尹蓍東亦爲還差鄭昌順則使之仍察有司之任何如上曰依爲之金尙集一體還差可也出擧條致仁曰惠廳堂上李在簡纔有所遭出郊本廳事可悶一窠未差之代行副司直尹蓍東差下使之察任何如上曰依爲之出擧條致仁曰日月救蝕法意本重當救各司至載於大典通編而行之數年漸不如初有堂上衙門往往不爲躬進已不勝慨歎至於司諫院與臣家隔墻巨細皆聞而頃日救蝕時一邊伐鼓一邊有欠齋之事故送人責飭則官員及下吏無一來待所擧行者只家於本院之一庫直事之可駭莫此爲甚其時行公諫臣罷職下吏令攸司科治諫院如此他可推知此後救蝕時不如儀者隨現論勘之意另加申飭何如上曰依爲之出擧條致仁曰臣於前沁留城役請賞狀啓中廟堂區劃錢云云有不勝訝惑者廟堂豈有錢貨不稟朝家而可以區劃者乎年前沁都之請得船材者其數夥然而曾未數年申請如前故發關査問則元無一株木入於船材盡爲木商輩中間消融其人雖故事極駭然所謂人情雜費等尤不成說者略爲徵捧於各人等處留置本府矣春間沁留來見請以留置之錢添補城役此不過私室酬酢其後未有一番報牒往復而先自取用及其狀聞稱以廟堂區劃寧有如許事例乎雖緣生疎所致事體實爲未安江華前留守宋載經從重推考何如上曰依爲之出擧條上曰新江留是八學士之一而獨爲潦倒今始拜此任可謂善爲矣致仁曰臣入來聞之則賑郞有先汰後拿之命而蓋賑郞只是一人則四邊之未能一時遍看其勢固然備郞摘奸或在於賑郞來過之後亦似無怪容或有可恕之端矣上曰此則似然矣上曰營門之主管病幕在於甲辰而此是無於前之規也軍門酬應甚煩而至於病幕亦皆分管則不亦難乎今番則使賑廳主管者此也柱國曰甲辰恤典蓋爲至窮無依之類無以自判故自軍門設幕者此也自有此下敎之後雖其力足以自判者亦皆恃此而不自設幕皆棄置病人於空野而去近來民習亦可痛也今番則不可無區別之道矣致仁曰此等之習誠極痛駭似合有區別之道矣性源曰顧恤之政寧失於厚今若有區別之擧則無依者反受其害矣上曰賑郞之逐日審視亦有太數之嫌使之數日一次看檢好矣且癘疫自是傳染之疾則日日審視亦似難矣性源曰今番雨後癘氣有漸滌之望矣上曰雨後果有少減之勢云耶致仁曰雷雨之後必洗滌癘氣者此是傳來之言而昨聞西部出幕近十人東部出幕亦近數十云乾淨似未易誠爲可悶矣性源曰臣於閤外以禁御兩營上番軍事與右相有所酬酢矣鄕軍之上番而一時致故者至爲十八名之多自朝家不可無拔例矜恤之道分付道臣依燒燼漂失戶例當年所受還上蕩減何如上曰依爲之出擧條上曰泮儒事卿等之意則以爲何如本事姑舍以外面觀之似涉於偏黨矣致仁曰初疏則藏名今始出名其遣意下字太沒斟量矣上曰出名與不出名亦無甚異而大抵此事出場猝未易誠可悶也趙圭鎭事初疏中似書之以撲殺而今則書以徑殺比之於初疏下語還似爲輕矣蓋訓將與趙圭鎭事皆未穩當圭鎭辭狀中言其三日四日云者已可怪矣訓將所謂翌日云者亦涉不緊矣圭鎭之一訊一覈皆因傳敎擧行則徑殺撲殺及三日四日之分其先後者皆無關係矣何必區別之若是致斃之日雖不書自可明知而登之於辭狀已極可怪且趙圭鎭及李漢昌旣已先問則訓將入來後生死與否尤無係關而今則較計日字殆若以此爭是非者然此豈如是之事而又何必言之耶撲殺云云已不成說凶招之指告云者尤是人情天理之外矣蓋連婢以七十垂死之喘耐過多日以至於臺言之出他將之入則其間不死由於筋力頗强之致矣事實不過如是三日四日之說初無所關他將入來後始斃云者亦不成說矣訓將之以此疏辨不亦太過乎過避冒受之嫌彼此皆欲以此蒙之於他人世道之不靖良由於此也且以重臣事言之一生病痛雖在於較計利害而至於此事夫豈有異意哉其時不入由於病故則亦奈何今則直以此驅之以惡名豈非可悶乎致仁曰其時來詣闕下以病不得入來之意送言於臣而儒疏所謂上疏云者臣等亦於島置下敎之後亦有上疏重臣此時似亦有此疏矣上曰左右相亦以爲何如性源曰此是李判府未及拜相之時而其時時原任大臣齊會此重臣之以實病不得入來之狀臣亦聞之於李判府矣且上疏時時偉事未及出故趙時俊亦參於庭啓中矣濟恭曰臣於其時待罪平閫故未知本事今者泮儒疏出後始聞之而大抵臣常以此等事不無爲國家深慮者蓋近來彈駁之風則全未聞焉而若或有言則必直驅人以逆名者實非聖世之美事矣所謂彈駁云者不過就事論事以其罪之輕重勘律而聖世無終棄之物故亦不無從後收用之道而今則一切反是直以一字蒙之此外則無他言我殿下全保世臣之苦心孰不欽仰而朝著之上每有如此之弊臣常悶焉若此不已則凡爲朝臣者孰有可生之道乎上曰卿言好矣時弊果然此無他朝廷若無事故則亦豈有以此蒙之之事而此則由於有事之致也然而逆之一字無難用之此等風俗不可不改之矣曾見乙卯儒疏其時疏儒事極是怪擧以致雲復望事以致大段紛鬧捲堂之不足乃至於神門之拜辭而先朝處分不過停擧而止猗歟盛矣予所尙今欽歎者也今者齋儒則以齋任停擧之故至於捲堂則豈可成說乎大抵時弊果如右相之言雖以物理言之極則必反窮則必通卿等須思挽回朝象移風易俗之道好矣致仁曰聖敎至此臣等非不欽仰而以臣誠意其何以見孚於群僚乎上曰地位旣高見重於人者與他自別卿大臣也大臣而不爲對揚則誰當任此責乎情地未孚阻隔日深者豈非可悶者乎至於儒疏則臺諫之所不言擔當言之者亦豈成說乎向者下敎出於逆折之意而捲堂所懷仍爲出名殆若因傳敎而有此語者然尤可怪也予意則凡於事爲必欲使有餘地而顧今氣象漸不如前先朝盛時姑勿論雖比之於丙申之初亦不及焉良可歎也此後則惟在於朝廷之對揚矣蓋渠輩之爲此者出於務勝必欲爲快故耳事到快處必致許多病敗卿等須轉相曉喩以改此風好矣致仁等曰昔在先朝每以快字之弊發於下敎者多矣聖敎誠至當矣上曰平安兵使旣己下去雖欲辭免似當於下去後爲之矣性源曰所遭旣如此到任似難如例爲之矣上曰此事旣出於下去之後渠何以及知乎致仁曰摠使之病尙未差可前後次對皆送言而不爲入來摠廳事誠可悶也上曰此則行且爲之可也致仁曰訓將徐有大方帶劇務捕將之任今姑許遞何如上曰依爲之出擧條上曰畿伯藩任亦云太久不可無變通矣致仁曰此則有待下敎遞改之命矣上曰政官牌招開政京畿監司瓜滿代差出出榻敎亨元曰左邊捕盜大將徐有大許遞事命下矣在前如此之時有他邊大將兼察之例今番則何以爲之乎敢稟上曰右捕將兼察可也亨元曰右捕將兼察左邊捕將之任事命下矣右捕將柳鎭恒卽爲牌招聽傳敎何如上曰依爲之出擧條上敎好仁曰捕將旣己許遞矣捕將前望中無故者爲幾人乎好仁曰望次甚苟艱竝計將臣及亞將只有李柱國李漢泰二人矣致仁曰然則似合有新通之道矣上曰當通何人好仁曰經都監中軍禁軍別將然後始通捕將自是近例而李明運趙心泰履歷皆當爲之矣上曰捕將通望必待禁軍別將履歷而禁軍別將則經都監中軍然後始爲之此乃故相元仁孫筵稟定式者卿等之意何如致仁曰禁軍別將都監中軍均是亞將豈必爲捕將龍虎將通望之階梯乎未知此法創自何時而向年臣之待罪政府時則所未聞也國家用人惟才是取苟有可合之人則雖未通捕將亦多有直通將望之例恐不必太局如是也性源曰通都監中軍後始通禁軍別將通禁軍別將後始通捕將而將望之通又必取踐歷兼備則是用人之柄不在於政府本兵而專在於訓局矣濟恭曰都監中軍卽訓將差出之窠而若使禁軍別將與捕將必待都監中軍履歷而通之則用人之權歸於訓將論以事面旣甚不可而人苟可用雖將望不害爲直通況中軍別將俱是亞將則以亞將爲亞將之階梯臣實未見其爲可也上曰入侍將臣各陳所見可也柱國曰以數十年前言之禁軍別將或爲新資之階都監中軍則加資後未經各軍門亞將而或有直差者矣近年以來必經訓局中軍然後爲禁軍別將捕將通望必以經都監中軍禁軍別將然後始擬者誠莫曉其故矣有大曰禁軍別將古則多以新資差出矣中間以龍虎將異於他亞將必以曾經訓中有地望者擇擬定式施行今若如前差出則恐有數數變改之嫌矣好仁曰禁軍別將都監中軍俱是亞將故古則初無作梯之事不拘於都監中軍之已經未經惟視其人望之可合與否雖皆通之而近年以來已有定式必經都監中軍然後始通禁軍別將亦出於難愼之意訓將所奏之言又如此臣意則遵行定式好矣致仁曰區區微見已爲陳達而一遵此規則是用人之權反歸於訓局而本兵無與焉揆以事面未免倒置恐不如復舊例之爲宜也上曰卿言好矣用人之權歸之廟堂本兵可也元戎雖曰重任除非軍旅之事而干預於用人之事甚不可況以中軍一岐爲禁別捕將及將任薦擬之階梯尤有不可大臣將臣之議旣如此此後復舊施行訓將之當讓不讓兵判之宜尋不尋迷滯巽軟均有所失訓將兵判竝推考可也出擧條上曰御將似於丙申初服首拜將任矣然否柱國曰然矣上曰卿之初拜捕將在於何年耶柱國曰乙未年始爲捕將矣上曰禁別亦於何年爲之耶柱國曰臣之嘉善在於丁丑年而禁軍別將之除拜在於戊寅矣上曰戊寅旣拜禁別乙未始通捕將亦可異也以禁軍別將至於十八年之久宜乎卿可以免矣四寸爲二十年將任而蹇滯若是其見忤於此亦可知矣濟恭曰此將臣之通捕將望在臣待罪騎判時矣上曰卿之長處雖在於粗硬而亦是卿之病處向日則朝廷全盛時也雖或犯過不過彈駁而古今異宜此規不可不改若又如前之爲則必至於狼狽矣予之此敎於卿可謂藥石雖以爵位言之已經元戎且是正卿則可謂亢極卿勿汎聽下敎夬變前規保全身家勿負予諄複之意也柱國曰臣本愚迷徑情直行不知折衷之道聖敎及此不勝惶感矣上曰金聖應自登第至拜將任似不過數年間事卿果詳知乎致仁曰自慶尙兵使直拜平閫以親年俱不得赴任仍拜海西水閫直爲右尹摠使其間要不出數三年矣上曰三大臣皆經兵判乎致仁曰臣則未經而他曹亦多未經者矣性源曰臣於兵判待罪六次矣濟恭曰臣之所經亦同此數矣上曰領相之未經兵判亦可異也徐有防則多年承宣而終未經都承旨世上事或有如此者矣曾見都承旨先生案肅廟朝甚惜此任故其數不多先朝中年以前亦不多出愼惜名器之意實爲欽仰矣致仁曰自前堂上都承旨甚爲稀罕矣上曰今則比先朝十年都承旨之數多出矣上曰御將曾經承旨頗有喜色將臣之爲此任有何可喜而然乎柱國曰臣自加資以後更未拜此任下情不勝悵觖矣上曰御將曾經兵參乎柱國曰張志恒爲戶參而臣則爲兵參矣上曰蔭宰亦或有爲兵參者金孝大似經此任矣致仁曰洪益弼亦經兵參而皆是中批矣至於禮曹則雖山林未嘗許帶而惟先正臣宋浚吉爲之矣上曰張志恒之意思頗越除戶參而有若不足者然蓋其意則在於吏參都憲守禦使可謂汎濫矣然守禦使武將亦或有爲之者乎致仁曰故相申景禛外更無爲之者矣上曰自文衡大拜則例爲仍帶乎致仁曰左右相則皆仍帶而領相則不得仍帶蓋兼弘藝兩館領事故耳上曰兵判所奏捕將前望中獨不擧李邦一何也好仁曰近來銓官無擧擬之事臣何敢遽擬乎上曰李邦一之停望卿知其事端乎好仁曰捕廳事嚴祕雖不得詳聞而旣聞邦一之名入於其中前後銓官之不擧擬似以此也上曰邦一名字分明入於其中乎好仁曰其子之名入於其中則何敢擧擬其父乎上曰其子爲誰好仁曰李潤春矣上曰分明是李潤春乎好仁曰更思之則乃李潤彬而臣固誤對以潤春矣上曰奏對事體何等莫重而換名以奏者極爲未安矣致仁曰雖未明知而旣聞之後則其在審愼之道不卽擧擬亦似無怪矣上曰自家則不知本事隨衆停望豈有如許之事乎自今以後無礙擬入可也好仁曰投書辭意臣亦未見故不敢遽擬者此也上曰安有以兵判而見投書者乎所奏可駭推考可也上曰都監中軍誰也有大曰李漢泰矣上曰旣己新定式矣許遞其代差出可也有隣曰頃以逃老故京外紙筆債事累勤下敎往復諸道非止一再自朝家惠恤軍民軫念吏屬之德意誠不勝欽仰而第觀諸道報辭則矯救之道俱乏善策關北湖西關東三處雖有報請者而其所措處終不免苟簡大抵拮据錢穀取殖給代非但財力之猝難辦備揆以事面捐出公貨充給京外吏屬之紙筆債者誠甚不當且物故債便同白骨之徵而特命永罷係是莫大之惠澤逃老之竝用一例旣過分數亦無限節此兩條仍舊貫置之如是定奪之後或有物故債混同徵出之弊則當該犯者摘發嚴斷不察之守令道臣分輕重勘罪之意分付京外恪遵施行何如上曰依爲之出擧條上曰新除授左邊捕盜大將趙心泰牌招傳授命召及大將牌傳令牌出榻敎命退諸臣以次退出